b"\n_START_ARTICLE_\nHisp\xc3\xa0nia Athletic Club\n_START_SECTION_\nHist\xc3\xb2ria\n_START_PARAGRAPH_\nL'origen de l'Hisp\xc3\xa0nia cal buscar-lo al maig de 1900 en el si del FC Catal\xc3\xa0 on, arran d'una escissi\xc3\xb3, un grup de jugadors dissidents s'agruparen sota el nom de Team Roig, mesos despr\xc3\xa9s rebatejat oficialment com a Hisp\xc3\xa0nia Athletic Club, el qual esdevingu\xc3\xa9 ben aviat un dels clubs m\xc3\xa9s importants de la ciutat. Els seus homes forts foren el mestre d'esgrima Eduard Alesson i el mecenes de l'esport Alfons Macaya. El club tenia una cl\xc3\xa0usula en els seus estatuts on exigia als seus socis un cert nivell f\xc3\xadsic per optar a participar en els partits. La primera junta directiva va estar formada per Josep Ortiz (president), Ferm\xc3\xadn Lomba (vicepresident), Carles Soley (secretari), Joan Soler (tresorer), i els vocals Llu\xc3\xads Valls, Gaspar Lambea i V\xc3\xadctor Paniagua._NEWLINE_L'Hisp\xc3\xa0nia jug\xc3\xa0 el seu primer partit el 7 d'octubre de 1900 enfront de la Societat Deportiva Santanach al Nou Vel\xc3\xb2drom de Barcelona. Posteriorment es trasllad\xc3\xa0 a un terreny de joc situat en una illa sense edificar de l'esquerra de l'Eixample barcelon\xc3\xad, entre els carrers de Muntaner, Londres (abans Coello), Casanova i Par\xc3\xads (abans Ind\xc3\xbastria). Els seus colors eren el vermell i el blanc._NEWLINE_El 18 de novembre de 1900 particip\xc3\xa0 en la inauguraci\xc3\xb3 del camp del FC Barcelona, davant l'Hotel Casanovas del carrer Sant Antoni Maria Claret, molt a prop d'on avui s'aixeca l'Hospital de Sant Pau. El partit apleg\xc3\xa0 prop de 4.000 espectadors i el resultat final fou d'empat a zero._NEWLINE_El club es proclam\xc3\xa0 campi\xc3\xb3 del primer Campionat de Catalunya de futbol, l'anomenada Copa Macaya, ja que fou impulsada pel president d'honor de l'Hisp\xc3\xa0nia, Alfons Macaya. El club tamb\xc3\xa9 particip\xc3\xa0 en la segona i tercera edici\xc3\xb3 de la Copa Macaya, quedant segon classificat en ambdues. En la tercera edici\xc3\xb3 empat\xc3\xa0 a punts amb l'Espanyol, essent necessari la disputa d'un partit de desempat en el qual els blanc-i-blaus venceren per 3 a 1. Tamb\xc3\xa9 particip\xc3\xa0 en la Copa Barcelona de la temporada 1902-03, on es classific\xc3\xa0 en tercera posici\xc3\xb3 per darrere de Barcelona i Espanyol._NEWLINE_El club es dissol el 19 de novembre de 1903, per manca de jugadors."